CELEX: 32022R0388
Language: hr
Date: 2022-03-08 00:00:00
Title: Provedbena uredba Komisije (EU) 2022/388 оd 8. ožujka 2022. o izmjeni Provedbene uredbe Komisije (EU) 2018/2066 o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća (Tekst značajan za EGP)

9.3.2022   
               
               
                  HR
               
               
                  Službeni list Europske unije
               
               
                  L 79/1
               
            
         PROVEDBENA UREDBA KOMISIJE (EU) 2022/388
         оd 8. ožujka 2022.
         o izmjeni Provedbene uredbe Komisije (EU) 2018/2066 o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (1), a posebno njezin članak 14. stavak 1.,
         budući da:
         
                     (1)
                  
                  
                     Provedbenom uredbom Komisije (EU) 2018/2066 (2) utvrđuju se pravila za praćenje i izvješćivanje o emisijama stakleničkih plinova iz djelatnosti koje podliježu Direktivi 2003/87/EZ, konkretno o emisijama iz biomase. Ta je uredba izmijenjena Provedbenom uredbom Komisije (EU) 2020/2085 (3) kako bi se odredbe o emisijama iz biomase uskladile s pravilima utvrđenima u Direktivi (EU) 2018/2001 (4), posebno u pogledu relevantnih definicija te kriterija održivosti i uštede emisija stakleničkih plinova za upotrebu biomase. Nakon tih izmjena odredbe o kriterijima održivosti i uštede emisija stakleničkih plinova za upotrebu biomase primjenjuju se od 1. siječnja 2022.
                  
               
                     (2)
                  
                  
                     Primjena kriterija održivosti i uštede emisija stakleničkih plinova na djelatnosti obuhvaćene Direktivom 2003/87/EZ potrebna je kako bi se osigurala održivost biogoriva, biotekućina i goriva iz biomase koja se upotrebljavaju za izgaranje te njihov doprinos klimatskim i okolišnim ciljevima Unije.
                  
               
                     (3)
                  
                  
                     Sve se više prepoznaje potreba za usklađivanjem politika u području bioenergije s drugim okolišnim ciljevima i potreba da se osigura pravedan pristup tržištu sirovina od biomase radi razvoja inovativnih rješenja na biološkoj osnovi visoke dodane vrijednosti i održivog kružnog biogospodarstva. Države članice trebale bi uzeti u obzir dostupnu održivu opskrbu biomasom za energetske i neenergetske uporabe te održavanje nacionalnih šumskih ponora ugljika i ekosustava, načela kružnog gospodarstva i kaskadne uporabe biomase te hijerarhiju otpada uspostavljenu u Direktivi 2008/98/EZ Europskog parlamenta i Vijeća (5). Cilj je EU-ova sustava trgovanja emisijama (ETS) doprinijeti postizanju cilja Unije da se ublaže klimatske promjene u smislu smanjenja emisija stakleničkih plinova. U ostvarivanju tog cilja ključno je doprinijeti i širim ciljevima u području okoliša, a posebno sprečavanju gubitka bioraznolikosti, na što negativno utječu neizravne promjene uporabe zemljišta povezane s proizvodnjom određenih biogoriva, biotekućina i goriva iz biomase. S obzirom na to da će se nulta stopa primjenjivati na svu biomasu u sustavu trgovanja emisijama dok se u potpunosti ne provedu kriteriji održivosti, države članice potiču se da, u skladu s načelom „onečišćivač plaća” iz Ugovora, upotrebljavaju tržišne instrumente i alate koji su im na raspolaganju, kao što je oporezivanje, kako bi se osiguralo da se upotreba neodržive biomase u sektorima ETS-a obeshrabruje da bi se izbjegli negativni učinci na okoliš.
                  
               
                     (4)
                  
                  
                     Države članice morale su do 30. lipnja 2021. prenijeti Direktivu (EU) 2018/2001. Prenošenje Direktive još nije dovršeno u mnogim državama članicama.
                  
               
                     (5)
                  
                  
                     Direktivom (EU) 2018/2001 predviđa se donošenje niza delegiranih i provedbenih akata za provedbu kriterija održivosti i uštede emisija stakleničkih plinova za biomasu. Donošenje nekoliko od tih akata kasni.
                  
               
                     (6)
                  
                  
                     Direktivom (EU) 2018/2001 nastoji se ojačati uloga dobrovoljnih međunarodnih i nacionalnih programa certificiranja za provjeru usklađenosti s kriterijima održivosti i uštede emisija stakleničkih plinova na usklađen način. Države članice mogu uspostaviti i nacionalne programe certificiranja. Metodologije koje se upotrebljavaju u tim programima certificiranja potrebno je ažurirati nakon donošenja delegiranih i provedbenih akata predviđenih Direktivom (EU) 2018/2001. Osim toga, potrebno je osposobiti verifikatore.
                  
               
                     (7)
                  
                  
                     Kako bi se osigurala pouzdana, učinkovita i usklađena provedba, smatra se da je potrebno i razmjerno odgoditi primjenu kriterija održivosti i uštede emisija stakleničkih plinova za biogoriva, biotekućine i biomasu iz Provedbene uredbe (EU) 2018/2066. Razdoblje od jedne kalendarske godine primjereno je za usklađivanje s godišnjim ciklusom usklađivanja ETS-a.
                  
               
                     (8)
                  
                  
                     Ovom se Uredbom smanjuje i gospodarska nesigurnost za subjekte koji upotrebljavaju biogoriva, biotekućine i goriva iz biomase za izgaranje u djelatnostima na temelju Direktive 2003/87/EZ jer se očekuje da će programi certificiranja postati potpuno operativni tijekom 2022.
                  
               
                     (9)
                  
                  
                     Provedbenu uredbu (EU) 2018/2066 trebalo bi stoga na odgovarajući način izmijeniti.
                  
               
                     (10)
                  
                  
                     Do donošenja potrebnih pravila za provedbu Direktive (EU) 2018/2001 ova bi se Uredba trebala primjenjivati od 1. siječnja 2022.
                  
               
                     (11)
                  
                  
                     Mjere predviđene u ovoj Uredbi u skladu su s mišljenjem Odbora za klimatske promjene,
                  
               DONIJELA JE OVU UREDBU:
         
            Članak 1.
            U članku 38. Provedbene uredbe (EU) 2018/2066 dodaje se stavak 6.:
            
               
                  „6.   Odstupajući od stavka 5. prvog podstavka, države članice ili, ovisno o slučaju, nadležna tijela mogu smatrati da su ispunjeni kriteriji održivosti i uštede emisija stakleničkih plinova iz tog stavka za biogoriva, biotekućine i goriva iz biomase koja se upotrebljavaju za izgaranje od 1. siječnja 2022. do 31. prosinca 2022.”.
               
            
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. ožujka 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 275, 25.10.2003., str. 32.
         
         
            (2)  Provedbena uredba Komisije (EU) 2018/2066 od 19. prosinca 2018. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća i o izmjeni Uredbe Komisije (EU) br. 601/2012 (SL L 334, 31.12.2018., str. 1.).
         
            (3)  Provedbena uredba Komisije (EU) 2020/2085 od 14. prosinca 2020. o izmjeni i ispravku Provedbene uredbe (EU) 2018/2066 o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća (SL L 423, 15.12.2020., str. 37.).
         
            (4)  Direktiva (EU) 2018/2001 Europskog parlamenta i Vijeća od 11. prosinca 2018. o promicanju uporabe energije iz obnovljivih izvora (SL L 328, 21.12.2018., str. 82.).
         
            (5)  Direktiva 2008/98/EZ Europskog parlamenta i Vijeća od 19. studenoga 2008. o otpadu i o stavljanju izvan snage određenih direktiva (SL L 312, 22.11.2008., str. 3.).